KAAVIN KUNTA

Kunnanhallitus 7.5.2012 § 62

LAUSUNNON ANTAMINEN EHDOTUKSESTA OIKEUSMINISTERIÖN ASETUKSEKSI ULOSOTTOVIRASTOJEN TOIMIPAIKOISTA. Asia 15.

KH § 62 Oikeusministeriössä on ollut vireillä ulosottovirastojen toimipaikkojen uudelleenjärjestely. Kunnille on toimitettu 2.5.2012 päivätty lausuntopyyntö ehdotuksesta oikeusministeriön asetukseksi ulosottovirastojen toimipaikoista. Lausunto on toimitettava viimeistään keskiviikkona 16.5.2012.

Pohjois-Savon ulosottoviraston toimialueella on yhteensä 18 toimipaikkaa. Pääpaikka on Kuopiossa. Koillis-Savon alueella toimipaikkoja on Juankoskella, Kaavilla, Nilsiässä, ja Rautavaaralla. Kaavin toimipisteessä työskentelee 2 henkilöä.

Oikeusministeriön esityksen mukaan kaikista Koillis-Savon alueen toimipaikoista luovuttaisiin ja toiminnot hoidettaisiin Kuopiosta käsin. Jatkossa Pohjois-Savossa olisi Kuopion päätoimipaikan lisäksi sivutoimipaikat vain Iisalmessa ja Varkaudessa. Toimipaikkojen järjestely on toteutettava 31.12.2014 mennessä.

Ehdotus: Kunnanhallitus antaa seuraavan lausunnon:

Kaavin kunta ei hyväksy palvelujen keskittämistä maakuntakeskukseen eikä esitystä, että Kaavin toimipisteestä luovutaan.

Oikeusministeriön esityksessä todetaan, että pisimmillään mm. Kaavilta olisi Kuopioon matkaa 57 km. Tosiasiallisesti matkaa kunnan reuna-alueilta Kuopioon kertyy jopa 90 - 100 km.

Ulosottoviraston Kaavin toimipaikan toiminta nykyisellään on hyvä ja toimipaikka tulee säilyttää.

 Päätös: Päätösehdotus hyväksyttiin.